Júlia Hečková

Júlia Hečková (* 3. december, 1961, Bratislava) je slovenská speváčka, autorka a výtvarníčka.

 Rodina 
Júlia Hečková je mladšou sestrou producenta, hudobného vydavateľa, scenáristu, režiséra, speváka a skladateľa Petra Hečka. Vyštudovala umeleckú priemyselnú školu (textilné návrhárstvo), filozofiu a teóriu kultúry na Filozofickej fakulte Univerzity Komenského v Bratislave.

 Hudobná kariéra 
Júlia Hečková patrila spolu s Marikou Gombitovou a Beátou Dubasovou medzi najvýraznejšie speváčky slovenskej populárnej hudby 80. rokov, kedy spolu s bratom Petrom a skupinou Knock Out, orchestrom Gustava Broma či Felixa Slováčka absolvovala okolo 1 500 koncertných vystúpení v Československu, ale aj v zahraničí (Maďarsko, Taliansko, Maroko, Belgicko, Rusko, Poľsko, Nemecko, India a iné). Má veľký hlasový rozsah, dokáže naspievať aj náročnejšie spevácke party. V roku 1994 vyšiel v rámci súboru piesní oboch súrodencov s názvom Peter & Júlia – The Best of aj duet Júlie so slovenským operným spevákom Petrom Dvorským „Brieždenie,“ ktorý zložil jej brat Peter. Jej najznámejšími hitmi sú piesne „Kráľovná pavlačí a dvorov,“ „Horúci mráz,“ „Spútaná láskou,“ „Maturitné tablo,“ „Náhlenie,“ „Mesto snov“ a „Taliansky muzikál.“ Autormi jej skladieb sú: Peter Hečko, Vašo Patejdl, Július Kinček, Pavol Hammel, Miro Žbirka, Laco Lučenič, Ľuboš Zeman, Daniel Mikletič, Milan Lasica a Kamil Peteraj. V roku 2006 vydala album vianočných piesní Christmas Diamonds, na ktorý v latinčine a taliančine naspievala skladby od Giuseppe Verdiho, Wolfganga Amadeusa Mozarta, Charlesa Gounoda, Georgesa Bizeta, Giacoma Pucciniho či Vincenza Belliniho.
náhľad|Nový plagát čs. hudobných legiend 80. rokov Júlie a Petra Hečkovcov

 Osobný život 
Júlia Hečková niekoľko rokov žije v Prahe, je vydatá, jej manžel je vyštudovaný ekonóm. Majú syna Tomáša (2004).

Vo voľnom čase sa Júlia Hečková zaoberá maľovaním. Maľuje olejomaľby, akvarely a tempery.

 Festivalové ocenenia 
 1983 – Bystrické zvony, Banská Bystrica – 1. miesto za pieseň: „Horúci mráz“
 1983 – Bratislavská lýra, Bratislava – cena diváka za pieseň : „To som ja“
 1983 – Intertalent, Praha – 2. miesto v medzinárodnej súťaži mladých interpretov
 1984 – Bratislavská lýra, Bratislava – 1. miesto: zlatá Bratislavská lýra za pieseň: „Spútaná láskou“
 1984 – Sopot, Poľsko, Sopot – 2. miesto v medzinárodnej súťaži

 Diskografia 
 1985 – Spútaná láskou 
 1987 – Sny vo farbách 
 1989 – Maturitné tablo
 1994 – The Best of Peter a Júlia 
 2004 – Júlia Hečková The Best of 
 2004 – Duety
 2006 – The greatest hits - Peter a Júlia Hečkovci 
 2006 – Christmas Diamonds 
 2008 – Trinásta izba (Opus) 
 2022 – Júlia Hečková & Peter Hečko – Taliansky Muzikál (Opus) 

 Single 
 1983 – „To som ja“
 1983 – „Čas hádaniek“
 1984 – „Kráľovná pavlačí a dvorov“/„Leto našej lásky“
 1984 – „Spútaná láskou“
 1986 – „Obrázky z výstavy“
 1988 – „Ty na to máš“/„Úteky“

 Výberové albumy slovenskej populárnej hudby  
 Veľká éra (1976-86) 
 Ver mi, Romantické piesne (Opus)
 Ľuboš Zeman: Umenie žiť (Rádio Bratislava)
 Superhity: 1980 - 1990 (SONY MUSIC BONTON)

 Externé odkazy 
 osobnosti.sk - Júlia Hečková
 Kultúra-Pravda.sk - Júlia Hečková: Snažím sa byť optimistka
 www.heckovci.sk - PETER A JÚLIA HEČKOVCI 


Kategória:Slovenské popové speváčky
Kategória:Slovenské rockové speváčky
Kategória:Slovenskí výtvarníci
Kategória:Súrodenci v hudbe
Kategória:Osobnosti z Bratislavy